Euroopa Liidu Teataja L 366 , 28/12/1978 Lk 0034 - 0035

Soomekeelne eriväljaanne: Peatükk 9 Köide 1 Lk 0077

Kreekakeelne eriväljaanne: Peatükk 09 Köide 1 Lk 0104

Rootsikeelne eriväljaanne: Peatükk 9 Köide 1 Lk 0077

Hispaaniakeelne eriväljaanne: Peatükk 09 Köide 1 Lk 0109

Portugalikeelne eriväljaanne Peatükk 09 Köide 1 Lk 0109



Nõukogu direktiiv, 19. detsember 1978, kolmandatest riikidest imporditavate mittekaubanduslikku laadi kaupade väikesaadetiste maksuvabastuse kohta (78/1035/EMÜ) EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 99, võttes arvesse komisjoni ettepanekut, [1] võttes arvesse assamblee arvamust, [2] võttes arvesse majandus- ja sotsiaalkomitee arvamust [3] ning arvestades, et: nõukogu 19. detsembri 1974. aasta direktiiviga 74/651/EMÜ mittekaubanduslikku laadi kaupade väikesaadetiste suhtes võimaldatavate maksusoodustuste kohta ühenduses, [4] nagu seda on muudetud direktiiviga 78/1034/EMÜ, [5] kehtestati piirmäärad ja tingimused, mille alusel selliseid saadetisi võib käibemaksust ja muudest tarbimismaksudest vabastada; kehtestada tuleks ka ühenduse normid kolmandatest riikidest imporditavate sarnast laadi väikesaadetiste vabastamiseks käibemaksust ja aktsiisist; selles osas peaksid kõnealuse vabastuse kohaldamise piirmäärad praktilistel kaalutlustel olema niipalju kui võimalik samad, kui on ette nähtud nõukogu määruses (EMÜ) nr 3060/78 [6] sätestatud tollimaksust vabastamise korraga; lisaks näib olevat vajalik kehtestada teatavatele kaupadele eripiirangud, kuna need on praegu liikmesriikides ülikõrgelt maksustatud, ON VASTU VÕTNUD KÄESOLEVA DIREKTIIVI: Artikkel 1 1. Eraisiku poolt kolmandast riigist teistele liikmesriigi eraisikutele saadetavad mittekaubandusliku iseloomuga väikesaadetised vabastatakse importimisel käibemaksust ja aktsiisimaksust. 2. Lõike 1 kohaldamisel on "mittekaubanduslikku laadi väikesaadetised" saadetised, mis: - saadetakse juhuti, - sisaldavad saajate isiklikuks otstarbeks või nende perekondadele ette nähtud kaupa, mille laad ja kogus ei anna põhjust arvata, et neid imporditakse kaubanduslikul eesmärgil, - sisaldavad kaupa koguväärtusega kuni 30 Euroopa arvestusühikut, - saadetakse saatja poolt saajale tasuta. Artikkel 2 1. Allpool loetletud kauba suhtes kohaldatakse artiklit 1 järgmiste kogusepiirangutele alusel: a) tubakatooted 50 sigaretti, või 25 sigarillot (sigarid maksimumkaaluga à 3 grammi), või 10 sigarit, või 50 grammi suitsetamistubakat; b) alkohoolsed joogid - destilleeritud joogid ja kanged alkohoolsed joogid alkoholisisaldusega üle 22o: üks pudel (mahuga kuni üks liiter), või - destilleeritud joogid ja kanged alkohoolsed joogid ja veini- või piiritusepõhised aperitiivid alkoholisisaldusega kuni 22o; vahuveinid ja liköörveinid: üks pudel (mahuga kuni üks liiter), või - veinid: kaks liitrit; c) parfüüm: 50 grammi, või tualettvesi: 0,25 liitrit või kaheksa untsi; d) kohv: 500 grammi, või kohviekstraktid ja -essentsid: 200 grammi; e) tee: 100 grammi, või tee-ekstraktid ja -essentsid: 40 grammi. 2. Liikmesriigid võivad lõikes 1 nimetatud kauba käibemaksust ja aktsiisist vabastatavaid koguseid vähendada või nende kaupade osas vabastuse täielikult kaotada. 3. Ühelgi juhul ei või mitteliikmesriikidest saabuvate väikesaadetiste puhul antav maksuvabastus ületada ühendusesiseselt saadetavate väikesaadetiste osas kohaldatavat maksuvabastust. Artikkel 3 Mittekaubanduslikku laadi väikesaadetises sisalduv artiklis 2 loetletud kaup, mille kogus ületab nimetatud artikliga ette nähtud kogust, kuulub maksustamisele täies ulatuses. Artikkel 4 1. Käesoleva direktiivi kohaldamisel on "Euroopa arvestusühik" (EAÜ) 21. detsembri 1977. aasta finantsmääruses [7] määratletud arvestusühik. 2. EAÜ ekvivalent riigi vääringus, mida käesoleva direktiivi rakendamisel kohaldatakse, määratakse kindlaks üks kord aastas. Kasutatakse oktoobri esimese tööpäeva kursse ja fikseeritud väärtus jõustub järgmise aasta 1. jaanuaril. 3. Liikmesriigid võivad artikli 1 lõikes 2 nimetatud Euroopa arvestusühikutes summade ümberarvestusel saadud riigi vääringus summasid ümardada, kui nimetatud ümardamine jääb 2 EAÜ piiresse. 4. Liikmesriigid võivad lõikes 2 sätestatud iga-aastase kohandamise ajal kehtiva maksuvabastuse summa kehtima jätta, kui enne lõikes 3 nimetatud ümardamist EAÜdes väljendatud maksuvabastuse summa ümberarvestamisel ei ületaks muudatus 5 % riigi vääringus väljendatud maksuvabastusest. Artikkel 5 1. Liikmesriigid jõustavad käesoleva direktiivi järgimiseks vajalikud meetmed hiljemalt 1. jaanuariks 1979. 2. Liikmesriigid teatavad komisjonile sätetest, mille nad käesoleva direktiivi rakendamiseks vastu võtavad. Komisjon teavitab sellest teisi liikmesriike. Artikkel 6 Käesolev direktiiv on adresseeritud liikmesriikidele. Brüssel, 19. detsember 1978 Nõukogu nimel eesistuja H.-D. Genscher [1] EÜT C 18, 25.1.1975, lk 6; EÜT C 213, 7.9.1978, lk 11. [2] EÜT C 261, 6.11.1978, lk 46. [3] Arvamus on esitatud 19. oktoobril 1978 (Euroopa Ühenduste Teatajas seni avaldamata). [4] EÜT L 354, 30.12.1974, lk 57. [5] EÜT L 366, 28.12.1978, lk 33. [6] EÜT L 366, 28.12.1978, lk 1. [7] EÜT L 356, 31.12.1977, lk 1. --------------------------------------------------